KOMISIJOS SPRENDIMAS
2007 m. birželio 21 d.
nustatantis ekologinius kriterijus, taikomus suteikiant Bendrijos ekologinį ženklą muilams, šampūnams ir plaukų kondicionieriams
(pranešta dokumentu Nr. C(2007) 3127)
(Tekstas svarbus EEE)
(2007/506/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrą pastraipą,
pasitarusi su Europos Sąjungos ekologinio ženklinimo valdyba,
kadangi:
(1)
Pagal Reglamentą (EB) Nr. 1980/2000 Bendrijos ekologinį ženklą galima suteikti tokiam gaminiui, kuris dėl savo savybių labai prisideda prie pagrindinių aplinkos aspektų gerinimo.
(2)
Reglamente (EB) Nr. 1980/2000 nustatyta, kad konkretūs ekologinio ženklo kriterijai, parengti atsižvelgiant į Europos Sąjungos ekologinio ženklinimo valdybos pateiktus kriterijų metmenis, turi būti nustatomi atskiroms gaminių grupėms.
(3)
Ekologiniai kriterijai ir susiję vertinimo bei tikrinimo reikalavimai turėtų galioti trejus metus.
(4)
Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Gaminių grupę „muilai, šampūnai ir plaukų kondicionieriai“ sudaro bet kokios nuplaunamos medžiagos ir preparatai, skirti sąlyčiui su oda ir plaukais siekiant išimtinai arba visų pirma juos švarinti. Gaminių grupę taip pat sudaro bet kokios nuplaunamos medžiagos ir preparatai, skirti sąlyčiui su plaukais siekiant gerinti plaukų būklę (plaukų kondicionieriai).
Gaminių grupę sudaro buitiniam ir profesiniam naudojimui skirti gaminiai.
Šiai gaminių grupei nepriklauso gaminiai, parduodami kaip dezinfekavimo arba antibakteriniai preparatai.
2 straipsnis
1. Siekiant pagal Reglamentą (EB) Nr. 1980/2000 gauti Bendrijos ekologinį ženklą muilams, šampūnams ir plaukų kondicionieriams, šie gaminiai turi priklausyti gaminių grupei „muilai, šampūnai ir plaukų kondicionieriai“ bei atitikti šio sprendimo priede nustatytus ekologinius kriterijus.
2. Šis sprendimas taikomas nepažeidžiant 1976 m. liepos 27 d. Tarybos direktyvos 76/768/EEB dėl valstybių narių įstatymų, susijusių su kosmetikos gaminiais, suderinimo (2) nuostatų.
3 straipsnis
Administravimo tikslais šiai gaminių grupei priskiriamas kodas „30“.
4 straipsnis
Ekologiniai kriterijai ir susiję vertinimo bei tikrinimo reikalavimai, nustatyti gaminių grupei „muilai, šampūnai ir plaukų kondicionieriai“ galioja trejus metus nuo šio sprendimo paskelbimo dienos.
5 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 21 d.